cid:image001.jpg@01D13116.A70C2E90

**INTERCONTINENTAL INTERNATIONAL ΑΝΩΝΥΜΗ ΕΤΑΙΡΕΙΑ ΕΠΕΝΔΥΣΕΩΝ ΣΕ ΑΚΙΝΗΤΗ ΠΕΡΙΟΥΣΙΑ**

**"INTERCONTINENTAL INTERNATIONAL Α.Ε.Ε.Α.Π."**

**ΕΤΗΣΙΑ ΕΚΘΕΣΗ ΠΕΠΡΑΓΜΕΝΩΝ ΕΠΙΤΡΟΠΗΣ ΕΛΕΓΧΟΥ**

**ΓΙΑ ΤΗ ΧΡΗΣΗ ΠΟΥ ΕΛΗΞΕ ΤΗΝ 31/12/2021**

**ΠΕΡΙΕΧΟΜΕΝΑ**

[**Επιστολή προς τους Μετόχους** 3](#_Toc101852958)

[**1.** **Σκοπός Επιτροπής Ελέγχου** 4](#_Toc101852959)

[**2.** **Αρμοδιότητες Επιτροπής Ελέγχου** 5](#_Toc101852960)

[**3.** **Στελέχωση και Συνεδριάσεις της Επιτροπής Ελέγχου** 6](#_Toc101852961)

[**4.** **Αναλυτική Αναφορά Πεπραγμένων Επιτροπής Ελέγχου 2021** 8](#_Toc101852962)

[**4.1.** **Εξωτερικός Έλεγχος / Χρηματοοικονομική Πληροφόρηση:** 8](#_Toc101852963)

[**4.2.** **Σύστημα Εσωτερικού Ελέγχου** 9](#_Toc101852964)

[**4.2.1.** **Μονάδα Εσωτερικού Ελέγχου** 10](#_Toc101852965)

[**4.2.2.** **Μονάδα Διαχείρισης Κινδύνων και Κανονιστικής Συμμόρφωσης** 11](#_Toc101852966)

[**4.3.** **Μη χρηματοοικονομική Πληροφόρηση - Πολιτικής βιώσιμης ανάπτυξης** 12](#_Toc101852967)

[**5.** **Σημαντικά Γεγονότα κατά τη χρήση 2021** 13](#_Toc101852968)

[**6.** **Ετήσιο Πλάνο Συνεδριάσεων Επιτροπής Ελέγχου 2022** 14](#_Toc101852969)

**Επιστολή προς τους Μετόχους**

Κύριοι μέτοχοι,

Με την ιδιότητά μου ως Προέδρου της Επιτροπής Ελέγχου της Εταιρείας με την επωνυμία «**INTERCONTINENTAL INTERNATIONAL ΑΝΩΝΥΜΗ ΕΤΑΙΡΕΙΑ ΕΠΕΝΔΥΣΕΩΝ ΑΚΙΝΗΤΗΣ ΠΕΡΙΟΥΣΙΑΣ**» και με διακριτικό τίτλο “**INTERCONTINENTAL INTERNATIONAL ΑΕΕΑΠ**” και του Ομίλου θα ήθελα να σας παρουσιάσω συνοπτικά την Ετήσια Έκθεση μας για την Οικονομική Χρήση 2021 (01.01.2021 – 31.12.2021).

Η συμβολή της Επιτροπής Ελέγχου της Εταιρείας είναι ουσιώδης, γεγονός που αποδεικνύεται από τις συχνές συναντήσεις των μελών της προκειμένου να εξυπηρετηθούν διάφορες εποπτικές – ελεγκτικές ανάγκες της αλλά κυρίως σε οτιδήποτε αφορά την αποτελεσματική Διαχείριση των Κινδύνων και το Σύστημα Εσωτερικού Ελέγχου της Εταιρείας, την επισκόπηση των Οικονομικών Καταστάσεων και την εποπτεία του Εσωτερικού και Εξωτερικού Ελέγχου.

Η Επιτροπή Ελέγχου συστήνεται στοχεύοντας στην υποστήριξη του Διοικητικού Συμβουλίου και στην επίβλεψη των διαδικασιών ελέγχου συμμόρφωσης με το νομοθετικό και κανονιστικό πλαίσιο σχετικά με:

* Εξωτερικός Έλεγχος / Χρηματοοικονομική Πληροφόρηση
* Σύστημα Εσωτερικού Ελέγχου
* Μονάδα Εσωτερικού Ελέγχου
* Διαχείριση Κινδύνων
* Κανονιστικής Συμμόρφωσης
* Μη Χρηματοοικονομική Πληροφόρηση – Πολιτική Βιώσιμης Ανάπτυξης

Αναφορές για τα πεπραγμένα της Επιτροπής Ελέγχου για την χρήση 2021 σχετικά με τις ανωτέρω ενότητες, αναλύονται στις επόμενες σελίδες της παρούσας έκθεσης.

Τέλος, θα πρέπει να σημειώσω ότι κατά την άσκηση του έργου της Επιτροπής, είχαμε και έχουμε απρόσκοπτη και πλήρη πρόσβαση σε όλες τις πληροφορίες που χρειαζόμαστε, ενώ η Εταιρεία παρέχει τις αναγκαίες υποδομές και χώρους για να επιτελέσουμε αποτελεσματικά τα καθήκοντά μας.

Αθήνα, 20.04.2022

Ο ΠΡΟΕΔΡΟΣ ΤΗΣ ΕΠΙΤΡΟΠΗΣ ΕΛΕΓΧΟΥ Τα μέλη

Μιχάλης Σαπουντζόγλου

1. **Σκοπός Επιτροπής Ελέγχου**

Η Επιτροπή Ελέγχου λειτουργεί ως ένα ανεξάρτητο και αντικειμενικό σώμα, το οποίο είναι υπεύθυνο για την επισκόπηση και αξιολόγηση των ελεγκτικών πρακτικών και της απόδοσης των εσωτερικών και εξωτερικών ελεγκτών της Εταιρείας, κατά την έννοια των διατάξεων του Ν.4449/2017 και του Ν.4706/2020.

Σκοπός της Επιτροπής Ελέγχου είναι η εκπλήρωση των καθηκόντων και εν γένει των αρμοδιοτήτων της καθώς και η παροχή συνδρομής στο Διοικητικό Συμβούλιο αναφορικά με τη διαδικασία της χρηματοοικονομικής πληροφόρησης, την εποπτεία και τη διασφάλιση της αποτελεσματικότητας του συστήματος εσωτερικού ελέγχου, την παρακολούθηση του έργου των εξωτερικών ελεγκτών, την εκτίμηση και διαχείριση των κινδύνων που αντιμετωπίζει η Εταιρεία και η υποβολή αναφορών για τα θέματα που προκύπτουν κατά την άσκηση των καθηκόντων της.

Η παρούσα Επιτροπή Ελέγχου λειτουργεί σύμφωνα με τις διατάξεις του άρθρου 74 του Ν. 4706/2020 (που αντικατέστησε τις διατάξεις του Ν. 4449/2017) και αποτελεί Επιτροπή του Διοικητικού Συμβουλίου που συγκροτείται αποκλειστικά από τρία (3) Μη Εκτελεστικά μέλη του Διοικητικού Συμβουλίου, εκ των οποίων κατά πλειοψηφία είναι ανεξάρτητα. Η Επιτροπή Ελέγχου ορίστηκε από τη Γενική Συνέλευση των μετόχων που έλαβε χώρα στις 7.4.2017.

Τα μέλη της Επιτροπής Ελέγχου πληρούν στο ακέραιο τα κριτήρια και τις προϋποθέσεις ανεξαρτησίας που θέτει το άρθρο 9 του ν.4706/2020, ήτοι:

(α) δεν κατέχουν μετοχές σε ποσοστό μεγαλύτερο του 0,5% του μετοχικού κεφαλαίου της Εταιρείας και

(β) δεν διατηρούν οιαδήποτε σχέση εξάρτησης με την Εταιρεία ή συνδεδεμένα με αυτή πρόσωπα, όπως αυτή (σχέση εξάρτησης) προσδιορίζεται ειδικότερα στις διατάξεις του ως άνω άρθρου.

Τα μέλη της Επιτροπής Ελέγχου διαθέτουν στο σύνολο τους αποδεδειγμένα επαρκή γνώση στον τομέα στον οποίο δραστηριοποιείται η Εταιρεία, καθόσον συμμετέχουν ως μη εκτελεστικά μέλη Διοικητικού Συμβουλίου της Εταιρείας (εφεξής «ΔΣ») για ικανοποιητικό χρονικό διάστημα, με αποτέλεσμα να έχουν αποκτήσει βαθιά γνώση του τρόπου οργάνωσης, διοίκησης και λειτουργίας της Εταιρείας και των επιμέρους διευθύνσεων αυτής. Επίσης, ο Πρόεδρος της Επιτροπής διαθέτει επαρκή γνώση σε θέματα ελεγκτικής και λογιστικής, γεγονός το οποίο διασφαλίζει την απρόσκοπτη και αποτελεσματική οργάνωση και λειτουργία της Επιτροπής στο μέγιστο δυνατό βαθμό.

1. **Αρμοδιότητες Επιτροπής Ελέγχου**

Βασική αποστολή της Επιτροπής Ελέγχου είναι η βοήθεια του Διοικητικού Συμβουλίου στην εκτέλεση των καθηκόντων του, επιβλέποντας τις διαδικασίες οικονομικής διαχείρισης και πληροφόρησης, τις πολιτικές και το σύστημα εσωτερικού ελέγχου της Εθνικής Αρχής Διαφάνειας.

Επίσης, σκοπός της Επιτροπής Ελέγχου είναι να υποστηρίζει το Διοικητικό Συμβούλιο της Εταιρείας, όσον αφορά στην εκπλήρωση των καθηκόντων του, να διασφαλίζει την αποτελεσματικότητα και την αποδοτικότητα των εταιρικών εργασιών και να επιβλέπει τις διαδικασίες οικονομικής διαχείρισης και πληροφόρησης, τις πολιτικές και το σύστημα εσωτερικού ελέγχου και κατ’ επέκταση και του εσωτερικού ελεγκτή, το οποίο περιλαμβάνει τις εξής αρμοδιότητες:

* + Να παρακολουθεί την εφαρμογή και την συνεχή τήρηση του εσωτερικού κανονισμού λειτουργίας και του καταστατικού της Εταιρείας, όπως επίσης και της σχετικής νομοθεσίας που αφορά την Α.Ε. και τις διατάξεις του χρηματιστηρίου,
  + Να αναφέρει στο Δ.Σ. της Εταιρείας τις περιπτώσεις σύγκρουσης των ιδιωτικών συμφερόντων των μελών του Δ.Σ. ή των διευθυντικών στελεχών της Εταιρείας με τα συμφέροντα της Εταιρείας, όπως προκύπτουν μέσα από την άσκηση των καθηκόντων του,
  + Να ενημερώνει εγγράφως, μια φορά τουλάχιστον το τρίμηνο, το Δ.Σ. για το διενεργούμενο έλεγχο και να παρευρίσκεται στις Γενικές Συνελεύσεις των μετόχων,
  + Να παρέχουν, μετά από έγκριση του Δ.Σ. της Εταιρείας, οποιαδήποτε πληροφορία ζητηθεί εγγράφως από εποπτικές αρχές, να συνεργάζονται και να διευκολύνουν με κάθε δυνατό τρόπο το έργο παρακολούθησης, ελέγχου και εποπτείας που ασκούνται από αυτές. Ειδικότερα, η Επιτροπή Ελέγχου παρακολουθεί τη διαδικασία και τη διενέργεια του υποχρεωτικού ελέγχου των χρηματοοικονομικών καταστάσεων της Εταιρείας και ενημερώνει το Διοικητικό Συμβούλιο υποβάλλοντας σχετική αναφορά, συστάσεις ή προτάσεις αναφορικά με:
* Τη συμβολή του υποχρεωτικού ελέγχου στην ποιότητα και ακεραιότητα της χρηματοοικονομικής πληροφόρησης, συμπεριλαμβανομένων των σχετικών γνωστοποιήσεων, που εγκρίνει το Διοικητικό Συμβούλιο και δημοσιοποιείται και
* Το ρόλο της Επιτροπής Ελέγχου κατά τη διαδικασία διεξαγωγής του υποχρεωτικού ελέγχου.

Επιπλέον η Επιτροπή Ελέγχου:

1. Παρακολουθεί, εξετάζει και αξιολογεί τη διαδικασία σύνταξης της χρηματοοικονομικής πληροφόρησης, ενημερώνει το Διοικητικό Συμβούλιο με τις διαπιστώσεις της και υποβάλλει προτάσεις βελτίωσης της διαδικασίας, εφόσον κριθεί σκόπιμο.
2. Παρακολουθεί και αξιολογεί την αποτελεσματικότητα των συστημάτων εσωτερικού ελέγχου καθώς και τη διασφάλιση της διαχείρισης κινδύνων της επιχείρησης, όσον αφορά στη χρηματοοικονομική πληροφόρηση της Εταιρείας, χωρίς να παραβιάζει την ανεξαρτησία αυτής.
3. Παρακολουθεί και αξιολογεί την ορθή λειτουργία της Μονάδας Εσωτερικού Ελέγχου σύμφωνα με τα επαγγελματικά πρότυπα καθώς και το ισχύον νομικό και κανονιστικό πλαίσιο και αξιολογεί το έργο, την επάρκεια και την αποτελεσματικότητά της χωρίς ωστόσο να επηρεάζει την ανεξαρτησία της.
4. Παρακολουθεί τον υποχρεωτικό έλεγχο των ετήσιων χρηματοοικονομικών καταστάσεων και ιδίως την απόδοσή του, λαμβάνοντας υπόψη οποιαδήποτε πορίσματα και συμπεράσματα της αρμόδιας αρχής σύμφωνα με την παράγραφο 6 του άρθρου 26 του Κανονισμού (ΕΕ) 2014/537.
5. Παρακολουθεί και αξιολογεί την ανεξαρτησία των ορκωτών ελεγκτών λογιστών ή των ελεγκτικών εταιρειών σύμφωνα με τα άρθρα 6, 21, 22, 23, 26 και 27 του Κανονισμού (ΕΕ) 2014/537 και ιδίως την καταλληλότητα της παροχής μη ελεγκτικών υπηρεσιών στην Εταιρεία σύμφωνα με το άρθρο 5 του Κανονισμού (ΕΕ) 2014/537.
6. Έχει την ευθύνη για τη διαδικασία επιλογής ορκωτών ελεγκτών λογιστών ή ελεγκτικών εταιρειών ενώ προτείνει προς έγκριση στη Γενική Συνέλευση τους ορκωτούς ελεγκτές λογιστές ή τις ελεγκτικές εταιρείες που θα διοριστούν, σύμφωνα με το άρθρο 16 του Κανονισμού (ΕΕ) αριθ. 537/2014, εκτός εάν εφαρμόζεται η παρ. 8 του άρθρου 16 του Κανονισμού (ΕΕ) αριθ. 537/2014.

Για την εκπλήρωση του σκοπού της η Επιτροπή Ελέγχου έχει το δικαίωμα της ελεύθερης επικοινωνίας με την Διοίκηση, τους Εσωτερικούς και του Ορκωτούς Ελεγκτές – Λογιστές, ώστε να ερευνά κάθε θέμα που περιέρχεται στην αντίληψη της, έχοντας ελεύθερη πρόσβαση σε όλα τα βιβλία και στοιχεία, εγκαταστάσεις και προσωπικό της Εταιρείας.

1. **Στελέχωση και Συνεδριάσεις της Επιτροπής Ελέγχου**

Κατά τη διάρκεια του 2021, τα μέλη και η συμμετοχή τους στις συνεδριάσεις της Επιτροπής Ελέγχου είχαν ως εξής:

|  |  |  |  |
| --- | --- | --- | --- |
| Μέλος Επιτροπής Ελέγχου | Συναντήσεις εντός 2021 | Αριθμός συνεδριάσεων που παρευρέθηκαν διά ζώσης ή / και με Teleconference | Ποσοστό (%) των συνεδριάσεων που παρευρέθηκαν |
| Μιχάλης Σαπουντζόγλου (Πρόεδρος) | 12 | 12/12 | 100% |
| Γεώργιος Γεωργόπουλος (Μέλος) | 12 | 12/12 | 100% |
| Νικόλαος Ζερδές  (Μέλος) | 12 | 12/12 | 100% |

Αναλυτικότερα, η Επιτροπή Ελέγχου στη διάρκεια της χρήσεως που έληξε την 31η Δεκεμβρίου 2021 συνεδρίασε ως ακολούθως.

**Πίνακας θεμάτων ημερήσιας διάταξης ανά συνεδρίαση**

| **Θέμα Συνεδρίασης** | **Ημερομηνία Συνεδρίασης** |
| --- | --- |
| 1. Συνεδριάσεις με τους ορκωτούς ελεγκτές κατά το στάδιο προγραμματισμού του ελέγχου, κατά τη διάρκεια εκτέλεσής του, κατά το στάδιο προετοιμασίας των εκθέσεων ελέγχου και παρουσίασης της συμπληρωματικής έκθεσης για την κατάρτιση των οικονομικών καταστάσεων | 25.1.2021 - Ενημέρωση ΕΕ από PWC για τα αποτελέσματα 2020 |
| 1. Εξέταση και αξιολόγηση των τριμηνιαίων εκθέσεων του εσωτερικού ελεγκτή και των επί αυτών προτάσεων της Ε.Ε. για εισήγηση έγκρισής τους από ττο Δ.Σ. | 8.2.2021 - Έκθεση Εσωτερικού Ελεγχου 4ο τριμ. 2020 |
| 1. Έγκριση του ετήσιου πλάνου ελέγχου της μονάδας εσωτερικού ελέγχου 2021 | 22/02/2021 |
| 1. Σύνταξη και έγκριση της ετήσιας έκθεσης πεπραγμένων της Ε.Ε για το έτος 2020 | 01/03/2021 |
| 1. Ετήσιες Οικονομικές Καταστάσεις 2020   Θέμα 1: Σύνταξη και έλεγχος των ετήσιων Οικονομικών Καταστάσεων 2020  Θέμα 2: Έλεγχος Ανεξαρτησίας Ορκωτών και Εισήγηση προς ΓΣ Εκλογής τους για την χρήση 2021 | 26/03/2021 |
| 1. Έγκριση του Κανονισμού Λειτουργίας της Επιτροπής Ελέγχου | 02/04/2021 |
| 1. Πρόσληψη νέου Εσωτερικού Ελεγκτή | 5/07/2021 |
| 1. Έγκριση του Κανονισμού Λειτουργίας Μονάδας Εσωτερικού Ελέγχου | 08/07/2021 |
| 1. Έλεγχος των εξαμηνιαίων Οικονομικών Καταστάσεων Ιουνίου 2021 και των επ’ αυτών σχολίων του ορκωτού ελεγκτή λογιστή, πριν την έγκρισή τους από το Δ.Σ. | 27/08/2021 |
| 1. Εξέταση και αξιολόγηση των τριμηνιαίων εκθέσεων του εσωτερικού ελεγκτή και των επί αυτών προτάσεων της Ε.Ε. για εισήγηση έγκρισής τους από ττο Δ.Σ. | 07.09.2021 Eκθέσεις 1ου και 2ου τριμήνου |
| 1. Εξέταση και αξιολόγηση των τριμηνιαίων εκθέσεων του εσωτερικού ελεγκτή και των επί αυτών προτάσεων της Ε.Ε. για εισήγηση έγκρισής τους από το Δ.Σ. | 02/12/2021 - Έκθεση Εσωτερικού Ελεγχου 3ο τριμ. 2021 |
| 1. Ετήσια Έκθεση Διαχείρισης Κινδύνων και Κανονιστικής Συμμόρφωσης 2021 | 22/12/2021 |

Στις εν λόγω συνεδριάσεις παρέστησαν άπαντα τα μέλη της Επιτροπής.

Η επιτροπή Ελέγχου ενημέρωνε διά μέσου των Ανεξάρτητων Μη Εκτελεστικών Μελών του Δ.Σ. που συμμετείχαν σε αυτή τακτικά το Διοικητικό Συμβούλιο για τα θέματα που παρακολουθεί, συζητεί και αποφασίζει.

Για όλες τις συνεδριάσεις της Επιτροπής που έλαβαν χώρα το 2021 τηρήθηκαν τα σχετικά πρακτικά.

1. **Αναλυτική Αναφορά Πεπραγμένων Επιτροπής Ελέγχου 2021**
   1. **Εξωτερικός Έλεγχος / Χρηματοοικονομική Πληροφόρηση:**

Στα πλαίσια των αρμοδιοτήτων της Επιτροπής Ελέγχου καλείται να:

* Ενημερώνεται για τη διαδικασία και το χρονοδιάγραμμα σύνταξης της χρηματοοικονομικής πληροφόρησης από τα αρμόδια διευθυντικά στελέχη και τη Διοίκηση της Εταιρείας και την αξιοπιστία των οικονομικών καταστάσεων της Εταιρείας.
* Εξετάζει τα βασικά σημεία των οικονομικών καταστάσεων που εμπεριέχουν σημαντικές κρίσεις και εκτιμήσεις από πλευράς μελών Διοικητικού Συμβουλίου της Εταιρείας.
* Ενημερώνεται από τον ορκωτό ελεγκτή λογιστή επί του ετήσιου προγράμματος υποχρεωτικού ελέγχου πριν από την εφαρμογή του, προβαίνει σε αξιολόγησή του και βεβαιώνεται ότι το ετήσιο πρόγραμμα υποχρεωτικού ελέγχου θα καλύψει τα σημαντικότερα πεδία ελέγχου, λαμβάνοντας υπόψη τους κύριους τομείς επιχειρηματικού και χρηματοοικονομικού κινδύνου της Εταιρείας.
* Πραγματοποιεί συναντήσεις με αρμόδια διευθυντικά στελέχη κατά τη διάρκεια της προετοιμασίας των οικονομικών καταστάσεων καθώς επίσης και με τον ορκωτό ελεγκτή λογιστή κατά το στάδιο προγραμματισμού του ελέγχου, κατά τη διάρκεια εκτέλεσής του και κατά το στάδιο προετοιμασίας των εκθέσεων ελέγχου.
* Συνεδριάζει κατά τη διάρκεια της οικονομικής χρήσης με τους εξωτερικούς ελεγκτές με σκοπό την ενημέρωσή της για σημαντικά θέματα που παρατηρήθηκαν κατά τη διάρκεια του ελέγχου. Η εν λόγω συνεδρίαση πραγματοποιείται πριν από την τελική έγκριση των οικονομικών καταστάσεων.
* Συζητά με τον ορκωτό ελεγκτή λογιστή / τακτικό ελεγκτή τις ουσιώδεις ελεγκτικές διαφορές που προέκυψαν κατά τη διάρκεια του ελέγχου του ανεξάρτητα εάν αυτές επιλύθηκαν στη συνέχεια ή έμειναν ανεπίλυτες, την έκθεσή του που αναφέρεται στις αδυναμίες του συστήματος εσωτερικού ελέγχου, ιδίως δε αυτές που αφορούν στις διαδικασίες της σύνταξης των οικονομικών καταστάσεων.
* Επισκοπεί τις οικονομικές καταστάσεις πριν την έγκρισή τους από το Διοικητικό Συμβούλιο, προκειμένου να αξιολογήσει την πληρότητα και τη συνέπεια αυτών σε σχέση με την πληροφόρηση που έχει τεθεί υπόψη της καθώς και με τις λογιστικές αρχές που εφαρμόζει η Εταιρεία και ενημερώνει σχετικά το Διοικητικό συμβούλιο.

Ειδικότερα για το έτος 2021 εξετάστηκαν τα ακόλουθα κυρίως θέματα:

* Η διαδικασία χρηματοοικονομικής πληροφόρησης και η αξιολόγηση των οικονομικών καταστάσεων της Εταιρείας (ετησίων και εξαμηνιαίων) ως προς την ακρίβεια, πληρότητα και τη συνέπειά τους. Διαπιστώθηκε ότι οι οικονομικές καταστάσεις ήταν σύμφωνες με το υποχρεωτικό, κατά νόμο, περιεχόμενό τους και πλαίσιο κατάρτισής τους. Επίσης, διακριβώθηκε η τήρηση των κανόνων δημοσιότητας αυτών, όπως και η δυνατότητα άμεσης, απρόσκοπτης και αδιάλειπτης πρόσβασης σε αυτές.
* Δόθηκε ιδιαίτερη βαρύτητα στην εισπραξιμότητα των μισθωμάτων, η οποία παρά την αρνητική επιρροή της πανδημίας COVID-19 στο σύνολο της αγοράς, διατηρήθηκε σε υψηλά επίπεδα.
* Η επίβλεψη των επίσημων ανακοινώσεων που αφορούν τη χρηματοοικονομική απόδοση της Εταιρείας και η εξέταση βασικών σημείων των οικονομικών καταστάσεων, κάνοντας χρήση συγκεκριμένων αριθμοδεικτών, που εμπεριέχουν σημαντικές κρίσεις και εκτιμήσεις από πλευράς Διοίκησης. Δε διαπιστώθηκε σημαντικό θέμα που να έχει ουσιαστική επίπτωση στις οικονομικές καταστάσεις και στην ομαλή λειτουργία της Εταιρείας.
* Η εξέταση των πιο σημαντικών ζητημάτων και των κινδύνων που ενδέχεται να έχουν επίδραση στις χρηματοοικονομικές καταστάσεις της Εταιρείας καθώς και στις σημαντικές κρίσεις και εκτιμήσεις της Διοίκησης κατά τη σύνταξή τους. Συγκεκριμένα, εξέτασε και αξιολόγησε την παραδοχή από τη Διοίκηση της συνεχιζόμενης δραστηριότητας, την αποτίμηση περιουσιακών στοιχείων στην εύλογη αξία και την ανακτησιμότητα περιουσιακών στοιχείων, καθώς και το εύλογο των πωλήσεων που έλαβαν χώρα, εντός του έτους.

Διευκρινίζεται ότι ο Ορκωτός Λογιστής της Εταιρείας, ο οποίος διενεργεί τον έλεγχο των ετησίων και των ενδιάμεσων οικονομικών καταστάσεων, δεν παρέχει άλλου είδους μη ελεγκτικές υπηρεσίες προς την Εταιρεία ούτε συνδέεται με οποιαδήποτε άλλη σχέση με την Εταιρεία, προκειμένου να διασφαλίζεται με τον τρόπο αυτό η αντικειμενικότητα, η αμεροληψία και η ανεξαρτησία του.

* 1. **Σύστημα Εσωτερικού Ελέγχου**

Η Επιτροπή Ελέγχου εκτός από την εποπτεία των χρηματοοικονομικών ελέγχων της Εταιρείας, παρακολουθεί γενικότερα την αποτελεσματικότητα των συστημάτων εσωτερικού ελέγχου, συμπεριλαμβανομένης και αυτής της διαχείρισης κινδύνων και κανονιστικής συμμόρφωσης της Εταιρείας. Για το σκοπό αυτό, η Επιτροπή Ελέγχου εξετάζει σε περιοδική βάση τις ενέργειες των αρμόδιων μονάδων, ώστε να διασφαλίζει ότι οι κυριότεροι κίνδυνοι προσδιορίζονται, αντιμετωπίζονται και δημοσιοποιούνται με ορθό τρόπο.

Η Επιτροπή Ελέγχου κατά το έτος 2021, είχε ως κύριο μέλημά της, την παρακολούθηση, εξέταση και αξιολόγηση της επάρκειας και της αποτελεσματικότητας του συνόλου των πολιτικών, διαδικασιών και δικλείδων ασφαλείας της Εταιρείας αναφορικά με το σύστημα εσωτερικού ελέγχου και της έγκαιρης και πλήρους συμμόρφωσης της Εταιρείας, με τον ν.4706/2020 περί εταιρικής διακυβέρνησης, με καταληκτική ημερομηνία εφαρμογής του την 17η Ιουλίου 2021.

Στα πλαίσια αυτά προχώρησε στην αναθεώρηση του Κανονισμού Λειτουργίας της Επιτροπής Ελέγχου, ο οποίος υποβλήθηκε και εγκρίθηκε τον Απρίλιο 2021.

Επιπλέον πραγματοποιήθηκαν τα ακόλουθα:

* + 1. **Μονάδα Εσωτερικού Ελέγχου**

Η Επιτροπή Ελέγχου είναι αρμόδια για να,

* Αξιολογεί το έργο, την ορθή λειτουργία, τη στελέχωση και την οργανωτική δομή της Μονάδας Εσωτερικού Ελέγχου. Εφόσον κριθεί σκόπιμο, υποβάλλει προτάσεις προς το Διοικητικό Συμβούλιο, ώστε η Μονάδα Εσωτερικού Ελέγχου να διαθέτει τα απαραίτητα μέσα, να είναι επαρκώς στελεχωμένη με δυναμικό το οποίο διαθέτει επαρκείς γνώσεις, εμπειρία και εκπαίδευση, να μην υπάρχουν περιορισμοί στο έργο της και να έχει την προβλεπόμενη ανεξαρτησία.
* Ενημερώνεται επί του ετήσιου πλάνου ελέγχων και των κυριότερων αλλαγών του της Μονάδας Εσωτερικού Ελέγχου και προβαίνει σε έγκρισή του πριν από την εφαρμογή του. Επιβλέπει την απόδοση των εργασιών της Μονάδας Εσωτερικού Ελέγχου σχετικά με την εκτέλεση του προγράμματος και αξιολογεί τουλάχιστον ετησίως την απόδοση του Επικεφαλής της Μονάδας Εσωτερικού Ελέγχου της Εταιρείας.
* Επισκοπεί την αποτελεσματικότητα της δομής της Μονάδας Εσωτερικού Ελέγχου, συμπεριλαμβανομένης της λειτουργίας βάσει του Πλαισίου Διεθνών Επαγγελματικών Προτύπων του Διεθνούς Ινστιτούτου Εσωτερικών Ελεγκτών και των σχετικών διατάξεων της εθνικής νομοθεσίας.
* Διενεργεί συναντήσεις με τον Εσωτερικό Ελεγκτή για τη συζήτηση θεμάτων της αρμοδιότητάς του, καθώς και ζητημάτων που, ενδεχομένως, προκύπτουν από τους εσωτερικούς ελέγχους.
* Λαμβάνει γνώση του έργου της Μονάδας Εσωτερικού Ελέγχου και των εκθέσεών της και είναι υπεύθυνη για την σχετική ενημέρωση του Διοικητικού Συμβουλίου.

Αναφορικά με το έργο της Μονάδας Εσωτερικού Ελέγχου, κατά το 2021 εξετάστηκαν τα παρακάτω θέματα:

* Η εξασφάλιση της ανεξαρτησίας της Μονάδας Εσωτερικού Ελέγχου, η παρακολούθηση της εύρυθμης λειτουργίας της, σύμφωνα με τα διεθνή πρότυπα για την επαγγελματική εφαρμογή του εσωτερικού ελέγχου, αλλά και το ισχύον νομικό και κανονιστικό πλαίσιο. Στα πλαίσια αυτά, η Επιτροπή Ελέγχου προχώρησε στην έγκαιρη αντικατάσταση του Επικεφαλή της Μονάδας Εσωτερικού Ελέγχου ακολουθώντας τις απαιτούμενες διαδικασίες, όπως αυτές περιγράφηκαν στο πρακτικό συνεδρίασής της 5/7/2021.
* Η θέσπιση Εσωτερικού Κανονισμού Λειτουργίας της ΜΕΕ διασφαλίστηκε τον μήνα Ιούλιο 2021.
* Η ενημέρωση της Επιτροπής, όσον αφορά το έργο της μονάδας εσωτερικού ελέγχου και των εκθέσεων της, η αξιολόγηση του έργου, της επάρκειας και της αποτελεσματικότητας της μονάδας, γινόταν περιοδικά. Συγκεκριμένα, παρακολούθησε και έλεγξε ότι τηρήθηκε το Ετήσιο Πλάνο Εσωτερικού Ελέγχου 2021 το οποίο και ενέκρινε η Επιτροπή Ελέγχου με σχετικό Πρακτικό της, την 22η Φεβρουαρίου 2021.
* Τέλος, με ευθύνη της Επιτροπής Ελέγχου διατηρήθηκε η ανεξαρτησία της Μονάδας Εσωτερικού Ελέγχου σε διάφορα συμβουλευτικά έργα που αυτή συμμετείχε έπειτα από σχετικό αίτημα της Διοίκησης.
  + 1. **Μονάδα Διαχείρισης Κινδύνων και Κανονιστικής Συμμόρφωσης**

Η Επιτροπή Ελέγχου είναι επίσης αρμόδια για να :

* + Αξιολογεί τις μεθόδους που χρησιμοποιεί η Εταιρεία για τον εντοπισμό και την παρακολούθηση των κινδύνων, την αντιμετώπιση των κυριότερων από αυτούς μέσω του συστήματος εσωτερικού ελέγχου.
* Αξιολογεί το έργο, την ορθή λειτουργία και τυχόν θέματα που καταγράφονται από τον Υπεύθυνο Κανονιστικής Συμμόρφωσης και Διαχείρισης Κινδύνων, καθώς επίσης ενημερώνεται για τις ενέργειες που προτείνονται σε σχετικά θέματα.
  + Ενημερώνει το Διοικητικό Συμβούλιο με τις διαπιστώσεις της και υποβάλλει προτάσεις εφαρμογής διορθωτικών ενεργειών, εφόσον απαιτείται.

Για την εφαρμογή των ανωτέρω, η Επιτροπή Ελέγχου πραγματοποίησε συνάντηση τον Δεκέμβριο 2021, με το Διευθύνοντα Σύμβουλο κ. Ευάγγελο Κοντό και τον Υπεύθυνο Διαχείρισης Κινδύνων και Κανονιστικής Συμμόρφωσης, προκειμένου να κατανοήσει το έργο της Κανονιστικής Συμμόρφωσης κατά το έτος 2021 και τη διαδικασία εντοπισμού, αξιολόγησης και διαχείρισης Κινδύνων, έτσι ώστε να κατανοήσει ειδικώς τους σχετικούς κινδύνους που συνδέονται με την κατάρτιση των Οικονομικών Καταστάσεων και προκειμένου να επιβεβαιωθεί η επάρκεια και η αποτελεσματικότητα των διαδικασιών καταρτίσεως των λογιστικών καταστάσεων και των χρηματοοικονομικών εκθέσεων της Εταιρείας.

Ειδικότερα, παρουσιάστηκαν οι ενέργειες που πραγματοποιήθηκαν κατά το έτος 2021, οι οποίες αφορούσαν:

* Την υποστήριξη Αναθεώρησης Πολιτικών και Κανονισμών σύμφωνα με ν.4706/2020
* Τον έλεγχο θέσπισης Κώδικα Εταιρικής Διακυβέρνησης, σύμφωνα με τα προβλεπόμενα στο άρθρο 17 παρ. 1 του Ν. 4706/2020,
* Τον έλεγχο Διαχείρισης της πανδημίας COVID-19 και συμμόρφωσης με τα προβλεπόμενα μέτρα εντός 2021
* Την τακτική Αξιολόγηση Συστήματος Εταιρικής Διακυβέρνησης 2021
* Τη διαδικασία εντοπισμού, αξιολόγησης και διαχείρισης Κινδύνων, έτσι ώστε να κατανοηθούν οι σημαντικοί κίνδυνοι της Εταιρείας και ειδικώς οι σχετικοί κίνδυνοι που συνδέονται με την κατάρτιση των Οικονομικών Καταστάσεων, προκειμένου να επιβεβαιωθεί η επάρκεια και η αποτελεσματικότητα των διαδικασιών καταρτίσεως των λογιστικών καταστάσεων και των χρηματοοικονομικών εκθέσεων της Εταιρείας (Μητρώο Κινδύνων)

Επίσης ο Υπεύθυνος Κανονιστικής Συμμόρφωσης και Διαχείρισης Κινδύνων κατάρτισε και παρουσιάζει το Ετήσιο Πλάνο 2022 της Μονάδας, το οποίο προτείνεται ως ακολούθως:

| **Ετήσιο Πλάνο Κανονιστικής Συμμόρφωσης και Διαχείρισης Κινδύνων 2022** | **Φεβ** | **Μαρ** | **Απρ** | **Ιουν** | **Σεπ** | **Δεκ** |
| --- | --- | --- | --- | --- | --- | --- |
| Έλεγχος Συμμόρφωσης με ΚΕΔ |  | Χ |  |  |  |  |
| Παρακολούθηση προόδου υλοποίησης εισηγήσεων διαχείρισης κινδύνων |  |  | Χ |  | Χ | Χ |
| Ενημέρωση Επιτροπών και ΔΣ επί θεμάτων διαχείρισης κινδύνων και κανονιστικής συμμόρφωσης | Χ |  |  | Χ |  | Χ |
| Σύνταξη και έγκριση Ετήσιας έκθεσης πεπραγμένων |  |  | Χ |  |  |  |

Έπειτα, η Επιτροπή κατά την συνεδρίαση του Δεκεμβρίου 2021, εισηγήθηκε να παρουσιαστούν τα αποτελέσματα της Έκθεσης σε επόμενη συνεδρίαση Διοικητικού Συμβουλίου και ζήτησε το αποτέλεσμα της διαδικασία εντοπισμού, αξιολόγησης και διαχείρισης Κινδύνων, όπως αυτό αποτυπώθηκε στο Μητρώο Κινδύνων, να δοθεί στη ΜΕΕ, έτσι ώστε να διασφαλιστεί ότι θα ληφθεί υπόψη κατά την κατάρτιση του Πλάνου Εσωτερικού Ελέγχου 2022.

Τα αποτελέσματα του ελέγχου συμμόρφωσης με τον ΚΕΔ, παρουσιάστηκαν από τον Υπεύθυνο Κανονιστικής Συμμόρφωσης και Διαχείρισης Κινδύνων, στην επιτροπή ελέγχου τον Μάρτιο 2022 και επιβεβαιώθηκε ότι οι αποκλίσεις που εντοπίστηκαν, επεξηγήθηκαν αναλυτικά στη ενότητα 3 της Δήλωσης Εταιρικής Διακυβέρνησης 2021.

* 1. **Μη χρηματοοικονομική Πληροφόρηση - Πολιτικής βιώσιμης ανάπτυξης**

Σύμφωνα με το άρθρο 44 παρ. 1 του ν. 4449/2017 (περ. θ) και τις ενσωματωμένες αλλαγές του ν.4706/2020 άρθρο 74, η ετήσια έκθεση πεπραγμένων της Επιτροπής Ελέγχου περιλαμβάνει περιγραφή της πολιτικής βιώσιμης ανάπτυξης που ακολουθεί η Εταιρεία.

Κατά την έννοια του Παραρτήματος Α΄ του ν. 4308/2014 (Οντότητα- Entity, Οντότητες δημοσίου ενδιαφέροντος- Public Interest Entities, Περίπτωση α’), στις μη χρηματοοικονομικές καταστάσεις, υποχρεούνται να περιγράψουν την πολιτική βιώσιμης ανάπτυξης οι εταιρίες που κατά την ημερομηνία κλεισίματος του ισολογισμού τους, υπερβαίνουν το μέσο αριθμό των πεντακοσίων (500) εργαζομένων κατά τη διάρκεια του οικονομικού έτους. Η εταιρεία, λόγω μεγέθους, δεν υπάγεται μέσα σε αυτή τη κατηγορία εταιρειών και κατ’ επέκταση στην υποχρέωση εφαρμογής της εν λόγω πολιτικής.

Σημειώνεται ωστόσο, πως με αφορμή την εφαρμογή του ν. 4706/2020 (άρθρο 14 παρ. 1 περ. ιβ) περί εταιρικής διακυβέρνησης, η εταιρεία έχει θεσπίσει πολιτικές, χωρίς απαράκλητα αυτές να απαιτούνται υποχρεωτικά, όπου προσεγγίζεται το πλαίσιό της της Βιώσιμης Ανάπτυξης μέσω των βασικών πυλώνων της εταιρικής διακυβέρνησης, του ανθρώπινου δυναμικού, της αγοράς, του περιβάλλοντος και της κοινωνίας.

1. **Σημαντικά Γεγονότα κατά τη χρήση 2021**

Τον Δεκέμβριο του 2019, ο Παγκόσμιος Οργανισμός Υγείας (ΠΟΥ) ενημερώθηκε για τον εντοπισμό περιορισμένων περιπτώσεων πνευμονίας, άγνωστης αιτίας, στο Wuhan, Hubei, Κίνα. Τον Ιανουάριο του 2020, οι κινεζικές αρχές προσδιόρισαν ως την αιτία έναν νέο τύπο κοροναϊού (COVID-19) και τον Μάρτιο του 2020 ο ΠΟΥ κήρυξε τον COVID-19 πανδημία και προέτρεψε όλες τις χώρες του κόσμου να εντείνουν άμεσα τις προσπάθειές τους για την αντιμετώπισή της. Από τον Ιανουάριο του 2020 ξεκίνησε η εξάπλωση του κοροναϊου σε παγκόσμια κλίμακα και τον Μάρτιο 2020 είχαμε τα πρώτα επιβεβαιωμένα κρούσματα και στην Ελλάδα.

Η συνέχιση της πανδημίας καθ’ όλη την διάρκεια του 2020, καθώς και κατά το 2021, συνέχισε να έχει αρνητικό αντίκτυπο στην οικονομία σε παγκόσμιο επίπεδο. Οι χώρες της Ευρώπης, στα πλαίσια της μείωσης της εξάπλωσης του ιού έλαβαν σειρά εκτάκτων μέτρων περιορισμού της κίνησης του εγχώριου πληθυσμού όσο και της εισόδου επισκεπτών. Η Ελληνική Κυβέρνηση αποφάσισε αντίστοιχα έγκαιρα την λήψη προσωρινών εκτάκτων μέτρων (π.χ. περιορισμού της κίνησης των πολιτών, κλείσιμο λειτουργίας σχολείων και εμπορικών καταστημάτων).

Η Διοίκηση της Intercontinental International AEEAΠ ως επιχείρηση αντιλαμβανόμενη την σοβαρότητα της εξέλιξης του νέου τύπου κοροναϊού αλλά και ειδικότερα ως υπεύθυνος κοινωνικός εταίρος, υποστηρίζει σθεναρά την λήψη των μέτρων της Ελληνικής Κυβέρνησης και συμβάλλει στην εθνική προσπάθεια για την επιβράδυνση της εξάπλωσης του κοροναϊού. Άμεσα από τους πρώτους μήνες της έναρξης της πανδημίας έχει αναπτύξει μια σειρά από πρωτοβουλίες και προληπτικά μέτρων προκειμένου να διασφαλίσει την υγεία των εργαζομένων της και της επιχειρηματικής της συνέχειας, τα οποία συνεχίστηκαν και κατά την χρήση του 2021, πλήρως συμμορφούμενοι με τις οδηγίες του κράτους. Ειδικότερα, η Διοίκηση της Εταιρείας αποφάσισε την παροχή δυνατότητας των εργαζομένων της να εργάζονται από το σπίτι, διαμέσου της ταχύτατης προσαρμογής των μηχανογραφικών συστημάτων της, καθώς και απολυμάνσεις των γραφειακών χώρων της, εφαρμογής ελέγχου εργαζομένων είτε με πιστοποιητικό εμβολιασμού ή περιοδικού self test, εφαρμογή καραντίνας σε περιπτώσεις νόσησης, χρήση αντισηπτικών στους εργασιακούς χώρους και προστατευτικής μάσκας.

Πέρα από τα θέματα διαχείρισης της πανδημίας, η Διοίκηση συνέχισε τις δραστηριότητες της, όπου κατά τη χρήση του 2021, η Εταιρεία προέβη στα εξής σημαντικά γεγονότα:

* στην σύναψη ομολογιακού δανείου ύψους € 40 εκ, με την Eurobank (βάσει του νόμου 4548/2018). Το δάνειο έχει διάρκεια έως 5 έτη, υπό την προϋπόθεση της τήρησης συνηθισμένων τυπικών για τις συναλλαγές αυτές χρηματοοικονομικών υποχρεώσεων. Το Πρόγραμμα και η Σύμβαση Κάλυψης του εν λόγω ομολογιακού δανείου, έχει συναφθεί στα πλαίσια ανταγωνιστικών χρηματοοικονομικών όρων, επί τη βάσει υποθήκευσης α’ τάξης ακινήτων και λοιπών συναφών εξασφαλίσεων επί των προσόδων της εκμετάλλευσης των εν λόγω ακινήτων εκ του χαρτοφυλακίου της Εταιρείας και σε συνέχεια της απόφασης της Έκτακτης Γενικής Συνέλευσης της Εταιρείας στις 17 Δεκεμβρίου 2019.
* Στην αγορά ενός εμπορικού ακινήτου (κτίριο γραφείων 3.180,32 τ.μ.) στην οδό Κηφισίας 266 στο Χαλάνδρι, έναντι 12.050.000 ευρώ, πλέον εξόδων απόκτησης […] και βελτιώσεων ύψους […]χιλιάδων ευρώ. Η εύλογη αξία του ακίνητου έχει ήδη αναπροσαρμοστεί θετικά σε σχέση με την αξία αγοράς κατά € 270 χιλ, αντισταθμίζοντας σχεδόν το σύνολο των εξόδων βελτίωσης. Το ακίνητο εκμισθώνεται μερικώς στην εταιρεία GlaxoSmithKline.
* Στην αγορά ενός εμπορικού διώροφου μετά υπογείου Κτιρίου (Υπεραγοράς) συνολικού εμβαδού 4.408,32 τ.μ. με parking, επί όμορων οικοπέδων συνολικού εμβαδού 5.663,58 τ.μ. στη συμβολή της Λεωφόρου Μαραθώνος με την οδό Αφοί Ξηνταρά στο Πικέρμι. Το τίμημα για την αγορά του ακινήτου ανήλθε σε 8.086.970 ευρώ, ενώ πραγματοποιήθηκαν έξοδα απόκτησης € 76 χιλιάδων ευρώ. Η εύλογη αξία του ακινήτου έχει ήδη αναπροσαρμοστεί θετικά σε σχέση με την αξία αγοράς κατά € 63χιλλ αντισταθμίζοντας σχεδόν το σύνολο των εξόδων απόκτησης. Το ακίνητο εκμισθώνεται στην εταιρεία “Ελληνικές Υπεραγορές Σκλαβενίτης Α.Ε.Ε”.»

1. **Ετήσιο Πλάνο Συνεδριάσεων Επιτροπής Ελέγχου 2022**

Η Επιτροπή Ελέγχου συζήτησε επί της συχνότητας και του χρονοδιαγράμματος των συναντήσεων που απαιτούνται να γίνονται εντός κάθε έτους και αποφάσισε να προχωρήσει στην σύνταξη Ετήσιου Ημερολογίου Συνεδριάσεων 2022 της Επιτροπής Ελέγχου, ως ακολούθως.

| **Θέματα Συνεδριάσεων 2022** | **Φεβ** | **Μαρ** | **Απρ** | **Ιουν** | **Σεπ** | **Δεκ** |
| --- | --- | --- | --- | --- | --- | --- |
| Εξέταση και αξιολόγηση προόδου εσωτερικού ελέγχου |  | Χ |  | Χ | Χ | Χ |
| Σύνταξη του ετήσιου πλάνου ενεργειών της Ε.Ε. | Χ |  |  |  |  |  |
| Έγκριση του ετήσιου πλάνου ελέγχου της ΜΕΕ | Χ |  |  |  |  |  |
| Συνεδριάσεις με διευθυντικά στελέχη για την κατάρτιση των οικονομικών καταστάσεων |  | Χ |  |  | Χ |  |
| Συνεδριάσεις με τους ορκωτούς ελεγκτές κατά τον προγραμματισμό του ελέγχου, τη διάρκεια εκτέλεσής του, το στάδιο προετοιμασίας των εκθέσεων και παρουσίασης της συμπληρωματικής έκθεσης | Χ |  | Χ | Χ | Χ |  |
| Σύνταξη αναφοράς προς το Δ.Σ. για τον έλεγχο των ετήσιων / εξαμηνιαίων Οικονομικών Καταστάσεων και των επ’ αυτών σχολίων ορκωτού ελεγκτή, πριν την έγκρισή τους |  |  | Χ |  | Χ |  |
| Αναφορά στο ΔΣ για Δήλωση Εταιρικής Διακυβέρνησης |  |  | Χ |  |  |  |
| Αναφορά στο Δ.Σ εκθέσεων του εσωτερικού ελεγκτή |  | Χ |  | Χ | Χ | Χ |
| Ενημέρωση επί θεμάτων διαχείρισης κινδύνων και κανονιστικής συμμόρφωσης από τους Υπεύθυνους | Χ |  |  | Χ |  | Χ |
| Σύνταξη και έγκριση Ετήσιας έκθεσης πεπραγμένων |  |  | Χ |  |  |  |
| Συγκρότηση σε σώμα / ορισμός Προέδρου (σε περίπτωση μεταβολών) |  |  | Χ |  |  |  |

Οι εξωτερικοί ελεγκτές δικαιούνται να αιτηθούν τη σύγκλιση της Επιτροπής, εάν αυτό θεωρούν ότι είναι αναγκαίο.

Τέλος, θα πρέπει να σημειώθει ότι κατά την άσκηση του έργου της Επιτροπής Ελέγχου, υπήρξε απρόσκοπτη και πλήρη πρόσβαση σε όλες τις πληροφορίες που χρειάστηκε , ενώ η Εταιρεία παρέχει τις αναγκαίες υποδομές και χώρους για να επιτελεστούν αποτελεσματικά τα καθήκοντά της Επιτροπής Ελέγχου.

Η Επιτροπή Ελέγχου υποβάλει την παρούσα Ετήσια Έκθεση Πεπραγμένων Επιτροπής Ελέγχου 2021 μαζί με την ετήσια οικονομική έκθεση της εταιρείας και αποτελεί διακριτό μέρος του περιεχομένου αυτής.

Αθήνα, 26.04.2022

Ο ΠΡΟΕΔΡΟΣ ΤΗΣ ΕΠΙΤΡΟΠΗΣ ΕΛΕΓΧΟΥ

Μιχάλης Σαπουντζόγλου